Imtella' Ottubru 4, 2020 - Aġġornata 4 Ta' Ottubru, 2020 5:38pm Dalgħodu ġiet inawgurata l-iskola primarja ġdida tal-Qawra, b'investiment ta' tlettax -il miljun ewro. Il-Prim Ministru Robert Abela qal li l-Gvern se jkompli jagħti priorità lill-edukazzjoni, b'investiment fi skejjel ta' kwalitaà għall-ġid tal-istudenti u anki tal-għalliema. Il-Ministru għall-Edukazzjoni Owen Bonnici qal li bħalissa għaddej xogħol biex tinfetaħ skola ġdida fl-Imsida, u fir-Rabat Għawdex u l-ġimgħa d-dieħla se titlesta l-estensjoni tal-iskola sekondarja taż-Żejtun. Il-ġimgħa d-dieħla 650 student mill-Kulleġġ Maria Reġina se jidħlu fi skola primarja ġdida fil-Qawra li se tkun qed tikkumplimenta l-iskola eżistenti ta' San Pawl il-Baħar li tilqa' mal-ħames mitt student. L-iskola l-ġdida tal-Qawra fiha erba' sulari, u hija mgħammra b'erbgħin klassi, b'kull klassi hija mgħammra b'toilet u arja kundizzjonata. L-iskola għandha żewġ parkeġġi bi spazju għal 400 vettura, sala u faċilitajiet sportivi li se jkunu jistgħu jintużaw mill-komunità wara l-ħin tal-iskola. Waqt l-inawgurazzjoni tal-iskola, il-Prim Ministru Robert Abela qal l-investiment li sar f'din l-iskola mhux fil-ġebel, iżda huwa investiment fit-tfal u fl-edukaturi. Qal li l-ftuħ ta' din l-iskola huwa sinifikanti ħafna wara sitt xhur li t-tfal kellhom jinżammu d-dar minħabba l-pandemija. Dr Abela qal anki fil-baġit li jmiss il-Gvern se jkompli jinvesti iktar fl-edukazzjoni. "Nemmen li l-edukazzjoni hi ċavetta kemm akkademika, u dik ta' tagħlim tul il-ħajja u l-investiment fis-settur edukattiv se jibqa' jsir mhux għal dan il-baġit li ġej iżda għal kwalunkwe baġit ieħor ta' amministrazzjoni mmexxija minni." Il-Ministru għall-Edukazzjoni Owen Bonnici qal li l-iskola tal-Qawra hija l-iktar skola moderna li għandna fil-pajjiż u ħerqan għal proġetti oħra simili. "Skola li kien hemm bżonnha u aħna wettaqna l-wegħda li qabel il-ftuħ tas-sena skolastika se tkun lesta, u l-ġimgħa d-dieħla se niftħu l-estensjoni tal-iskola sekondarja taż-Żejtun u se nibqgħu sejrin bi proġetti ġodda jew tmiem ta' proġetti oħrajn." Is-Segretarju Permanenti fil-Ministeru tal-Edukazzjoni, Dr Frank Fabri qal li l-iskola primarja tal-Qawra mgħammra b'lifts biex tkun aċċessibbli għal kulħadd inkluż għal tfal bi problemi ta' mobilità, u kull sular għandu kulur adattat għalih biex il-proċess edukattiv ikun iktar prattiku u faċli kemm għall-istudenti u edukaturi. Dr Fabri qal li kull klassi għandha interactive whiteboard, u l-iskola mgħammra b'laboratorji għal tagħlim vokazzjonali, ċentru għall-ħarsien tat-tfal u kindergarten. Il-Partit Nazzjonalista laqa' b'sodisfazzjon il-ftuħ tal-iskola ġdida fil-Qawra li wara snin ta' stennija tista' titgawda mit-tfal tal-akkwati. Fi stqarrija tal-Kelliem Clyde Puli ntqal li l-Ministeru tal-Edukazzjoni qed jiftaħ din l-iskola 3 snin tard għaliex ma tlestitx fil-hin, kif ma tlestewx fil-ħin l-iskola ta' Marsaskala, tal-Imsida u tar-Rabat f'Għawdex. Il-Partit Nazzjonalista appella biex il-Gvern jippjana aħjar u jħabrek biex l-iskejjel li fadal x'jinfetħu u ilhom snin imwegħda, ma jaqgħux lura ħalli t-tfal ma jbatux minn dan in-nuqqas.